钦定古今图书集成/历象汇编/岁功典/第015卷 > 夏小正
## 钦定古今图书集成/历象汇编/岁功典/第015卷 > 夏小正

“正月，启蛰。”言始发蛰也，雁北乡。先言雁而后言乡者，
何也？见雁而后数其乡也。乡者何也？乡其居也。雁以
北方为居，何以谓之为居？生且长焉尔。“九月，遰”，《鸿雁》，
先言遰而后言鸿雁，何也？见遰而后数之，则鸿雁也。
何不谓南乡也？曰：非其居也，故不谓南乡，记鸿雁之
遰也。如不记其乡何也？曰：鸿不必当小正之遰者也。
雉震呴。震也者，鸣也。呴也者，鼓其翼也。正月必雷，雷
不必闻，惟雉为必闻之。何以谓之雷？则雉震，呴相识
以雷。鱼陟负冰。陟，升也。负冰云者，言解蛰也。“农纬厥
耒”，纬，束也。束其耒云尔者，用是见君之亦有耒也。初
岁祭耒，始用畅也，其用初云尔。畅也者，终岁之用祭
也，言是月之始用之也。初者，始也，或曰祭韭也。囿有
韭囿也，园之燕者也。时有俊风，俊者，大也。大风，南风
也。何大于南风也？曰：“合冰必于南风，解冰必于南风，
生必于南风，收必于南风，故大之也。”寒曰《涤冻涂》，涤
也者，变也，变而煖也。冻涂者，冻下而泽上多也。田鼠
出，田鼠者，嗛鼠也，记时也。“农率均田”，率者，循也。均田
者，始除田也，言农夫急除田也。獭祭鱼，其必与之献何也？曰：非其类也。祭也者，得多也。善其祭而后食之。
《十月》，豺祭兽谓之祭，獭祭鱼谓之献，何也？豺祭其类，
獭祭非其类，故谓之献，大之也。鹰则为鸠。鹰也者，其
杀之时也。鸠也者，非其杀之时也，善变而之仁也。故
其言之也。曰：则尽其辞也。鸠为鹰，变而之不仁也，故
不尽其辞也。“农及雪泽”，言雪泽之无高下也。“初服于
公田，古有公田焉”者，古言先服公田，而后服其田也。
采芸，为庙采也。“鞠则见鞠”者，何也？星名也。鞠则见者，
岁再见尔。“初昏参中盖”，记时也。云“斗柄县在下”，言斗
柄者，所以著参之中也。“柳稊稊也”者，发孚也。梅、杏杝
桃则华。杝桃，山桃也。“缇缟也”者，莎随也。缇也者，其实
也。先言缇而后言“缟”者，何也？缇先见者也。何以谓之？
小正以著名也。《鸡粰粥》，粥也者，相粥之时也。或曰：“粰，
妪伏也。粥，养也。”

### 后汉书